b'\n_START_ARTICLE_\nDelsko-ati\xc5\xa1ka pomorska zveza\n_START_PARAGRAPH_\nDelsko-ati\xc5\xa1ka zveza je bila ustanovljena po koncu gr\xc5\xa1ko-perzijske vojne leta 478 pr. n. \xc5\xa1t. Vanjo je vstopila ve\xc4\x8dina mest ob Egejskem morju pod vodstvom Aten. Glavna cilja zveze sta bila ma\xc5\xa1\xc4\x8devanje Perzijcem zaradi pusto\xc5\xa1enja po gr\xc5\xa1kih tleh in dokon\xc4\x8dna zmaga Grkov.\n_START_SECTION_\nOpis zveze\n_START_PARAGRAPH_\nVe\xc4\x8dino sredstev so dolo\xc4\x8dali Atenci. Dr\xc5\xbeave so morale zvezi prispevati denar in svoje ladjevje. Vse \xc4\x8dlanice zveze so sestavljale svet, v katerem so bili na za\xc4\x8detku vsi polisi enakopravni. Sede\xc5\xbe zveze je bil na otoku Delos, vrhovno poveljstvo pa je bilo v rokah Atencev. Na enakopravnosti zasnovana zveza se je kmalu spremenila v atenski imperij. Z vme\xc5\xa1avanjem v notranje zadeve \xc4\x8dlanic so skoraj vsem zavezni\xc5\xa1kim mestom odvzeli svobodo. Vsak poskus odstopa zaveznic so kaznovali z voja\xc5\xa1ko silo. Leta 454 pr. n. \xc5\xa1t. so sede\xc5\xbe zakladnice z Delosa prenesli v Atene, saj naj bi bila tam varnej\xc5\xa1a, a so jo Atene kmalu za\xc4\x8dele izkori\xc5\xa1\xc4\x8dati za lastne potrebe. Zaradi nestabilnosti atenskega imperija je zveza kmalu propadla.'